Dojčenie

Dojčenie (iné názvy: pridájanie, nadájanie, plekanie, nárečovo: pleganie, pľekanie, pľaganie, prse dávanie, nesprávne alebo nárečovo: kojenie, dokonavý vid: pridojenie, pridojčenie, nadojčenie) je prirodzené živenie dieťaťa (dojča alebo batoľa) alebo mláďaťa vlastným materským mliekom. 

Z vyššie uvedených výrazov by sa výrazy (pri)dojčenie/pridájanie/pridojenie/nadájanie mali z jazykového hľadiska používať najmä v súvislosti s ľuďmi, ale používajú sa bežne aj vo vzťahu k živočíchom. Výraz plekanie (podobne pleganie/pľekanie/pľaganie) by sa mal podľa kodifikačného slovníka používať vo vzťahu k živočíchom, ale v nárečiach a historicky sa používa aj na ľudí.

Dojčenie ľudí

Charakteristika 
Výlučné dojčenie počas prvých šiestich mesiacov života zabezpečuje optimálny rast, vývin a zdravie. Po tomto časovom úseku prispieva k správnemu rastu, vývinu a zdraviu dojčaťa a batoľaťa dojčenie spolu s vhodnými príkrmami.

Dojčenie pomáha pri vytváraní vzťahovej väzby, dokáže dieťa utíšiť, uspať, uspokojiť, dáva pocit bezpečia, odstráni bolesť, dodá energiu, pozitívnu náladu, zníži teplotu, zahreje. Vytvára vysokú úroveň schopnosti matky reagovať na individuálne potreby dieťaťa a pocit lásky. Dieťaťu dáva pocit bezpečia, vnáša do jeho života príjemné pocity, pocit organizovanosti, pociťuje ústa, tvár, hlavu ako príjemné, pociťuje hlad a nasýtenie. Okrem uvedených výhod, nedojčenie podmieňuje mnohé zdravotné riziká pre matku aj dieťa.

Zdravotné riziká nedojčenia pre dieťa
 Zvýšené riziko rôznych neinfekčných a chronických ochorení, najmä súvisiacich s metabolickými a imunitnými poruchami (napr. cukrovka I a II typu, alergie), ale aj vrátane syndrómu náhleho úmrtia novorodencov, vysokého tlaku a niektorých foriem rakoviny (napr. lymfómu a leukémie).
 Zvýšené riziko podvýživy, vrátane podvýživy čo sa týka bielkovín a energie v populáciách s nízkym príjmom a nadváha a obezita ako u populácií s nízkym príjmom, tak u populácií s vysokým príjmom, so všetkými následnými zdravotnými, vývinovými, sociálnymi a ekonomickými následkami.
 Zvýšené riziko dentálnej maloklúzie (nesprávneho vývinu chrupu s následným chybným zhryzom).
 Zvýšené riziko úmrtnosti dojčiat a batoliat v krajinách s nízkymi príjmami a postneonatálnej úmrtnosti v krajinách s vysokými príjmami.
 Zvýšené riziko hospitalizácie ako v nízko- tak aj vo vysokopríjmových krajinách.
 Zhoršené výsledky vývinu mozgu a testov kognitívneho vývinu.

Riziká nedojčenia pre matku
 Zvýšené riziko krvácania po pôrode a pomalšia involúcia maternice.
 Zníženie intervalov medzi pôrodmi a zvýšená strata krvi počas menštruácie.
 Oneskorený návrat na hmotnosť pred otehotnením.
 Zvýšené riziko rakoviny prsníka a vaječníkov.
 Zvýšené riziko osteoporózy a fraktúry krčka stehennej kosti po menopauze.

Referencie

Externé odkazy 
dojčenie in: Tradičná ľudová kultúra Slovenska slovom a obrazom

Iné projekty 

Výživa
Materstvo
Detstvo
Pediatria